СЕМЕЈСТВОТО И РЕЛИГИСКИТЕ ВРЕДНОСТИ

**Македонка Радуловиќ**

Доцент, Институт за семејни студии, Филозофски Факултет-Универзитет св. “Кирил и Методиј”, radulovic@fzf.ukim.edu.mk

**Апстракт**

Религијата претставува составен дел од животот на верниците. На нашите простори таа е длабоко испреплетена со традицијата, семејните вредности и културното наследство. Истражувањата покажуваат дека најголем дел од граѓаните во Република Македонија се дефинираат себе си како верници (91%), меѓутоа ако навлеземе во детална анализа ќе видиме дека најчесто, станува збор за традиционални верници, кои не немаат стручни познавања за религијата, ниту пак целосно се придржуваат кон религиските начела и практики. Разбирањето на религијата кај треадиционалните верници се сведува на почитување на традицијата и религиските обреди и ритуали кои се негуваат со генерации. По осамостојувањето на Република Македонија, започнува долг период на ревитализација на религијата, која се карактеризира со промена на религискиот систем, секуларизација на религијата, зближување на политичката и религиската елита, обидите за воведување на религиско образование итн. Во овој период се забележува пад на моралноста кај младите генерации која се манифестира со зголемување на девијантните појави во македонското општество: алкохолизам, наркоманија, проституција, малолетничка деликвенција, насилство итн. Во јавноста се добива впечаток дека младите не се се заинтересирани за религијата и не се придржуваат кон основните религиски начела, односно дека слабеат религиските и воопшто семејните вредности. Овој труд има за цел да ги оцени ставовите на младите луѓе поврзани со нивните религиски вредности, да дојде до сознанија за влијанието на семејството врз религиските вредности и практики. За таа цел е спроведено истражување врз шеесет испитаници кои се православни и припаѓаат на три различни генерации (од 18 до 36 години).

***Клучни зборови****: Семејство, религија, традиција, религиски вредности, семејни вредности.*

FAMILY AND RELIGIOUS VALUES

**Makedonka Radulovic**

Teaching Assistant, Institute of family studies, Faculty of Philosophy, Ss. Cyril, and Methodius University, radulovic@fzf.ukim.edu.mk

**Abstract**

Religion is an integral part of the life of believers. In our society religion is intertwined with tradition, family values and cultural heritage. The research shows that most of the citizens in the Republic of Macedonia define themselves as believers (91%), but if we go into a detailed analysis, we will see that they are traditional believers without expert knowledge in the field of religion, but do not fully adhere to religious principles and practices. Understanding the religion among the traditional believers comes down to respecting the tradition and religious rituals and generosity rituals, nurtured with ages.  After the Republic of Macedonia declared its independence, a long period of revitalization of religion began, that was characterized by a change in the religious system, the secularization of religion, the rapprochement of the political and religious elite, the attempts to introduce religious education. During this period, there is a decline in the morality of the young generations, which is manifested by the increase of the deviant phenomena in the Macedonian society: alcoholism, drug addiction, prostitution, juvenile delinquency, violence, etc. The public gets the impression that young people are not interested in religion and do not adhere to the basic religious principles, that is, religious and family values are weakening. This paper aims to assess the attitudes of young people related to their religious values, to find out about the influence of the family on religious values and practices. For this purpose, research on sixty subjects who are Orthodox and belong to three different generations (18 to 36 years of age) was conducted.

***Keywords:*** *family, religion, tradition, religious values, family values.*

**Вовед**

 Македонија како држава е пример за мултиетничка, мултикултурна и мултиконфесионална средина, држава во која функционираат и егзистираат различни националности, различни култури и различни заедници -
држава во која успешно се испреплетуваат меѓукултурните и националните традиции и обичаи кои ги почитуваат верниците во својата религија.

Религијата претставува комплексен облик на човековото однесување. Таа се однесува на сите аспекти на човековото постоење кои се ужасни и со кои не можеме да се справиме.[[1]](#footnote-1)

Секојдневниот живот на човекот е соочен со многу предизвици што предизвикуваат страв, загрозеност, сиромаштија, несигурност, отсуство на перспектива. Во таа ситуација, религијата претставува една од практичните и проверени одговори на последиците што реално се очекуваат од тие состојби што се најчесто непријатни за човекот.[[2]](#footnote-2) На човекот му е потребна утеха која религијата може да му ја пружи и затоа религијата е во некој облик присутна во животот на луѓето, влијае на ставовите, одлуките и го организира животот на верниците.

Во Република Македонија доминираат христијанската и исламската религија. Најголем дел од верниците се правослани христијани, оттаму овој труд е посветен на семејствата кои се припадници на оваа конфесија.

**Православно – христијанската** **религија** е застапена уште од најраните почетоци односно од средината на првиот век. Христијанството е една од трите најголеми религии која настанала на просторот на некогашното Римско царство. Религијата е заснована на учењето на Исус Христос од Назарет во Галилеја, опишана во новиот завет. Сите кои се свртеле кон Исус, веруваат во него и го следат неговото учење се негови следбеници и се нарекуваат Христијани. Сите Христијани заедно ја сочинуваат Христовата црква која, по новиот завет на светото писмо, го сочинува Исусовото тело. Поради се што проповедал Исус, а што е доста опширно опишано во четирите евангелија, бројот на Исусовите следбеници брзо растел, посебно помегу сиромашните луге. Во христијанството, Бог го слави животот, преку верата и евангелието со посебни церемонии, кои се вршат во посебно место, во текот на црковната година, недели и државни празници. Христијански најважниот ритуал се нарекува литургија или богослужба. На територијата на република Македонија има 191 манастир и 1502 цркви и параклиси. Во организациски поглед е поделена на 10 епархии од кои седум во република Македонија и три во дијаспората: Европска, Американско – Канадска и Австралиска епархија.[[3]](#footnote-3)

Вредностите на кои се темели православието се убедувањата за: мир, слога, љубов, да се помага на болните, слабите и сиромашните, да не се нанесува болка на луѓето околу нас, да постои толеранција и разбирање. Основни двигатели за верниците се десетте божји заповеди и стравот од казната во задгробниот живот се двигатели кон моралот и етиката на верниците.За христијанскиот живот воопшто, постот, молитвата, литургијата и причеста се најзначајни во совладување на сите тешкотии со кои се соочува еден човек.[[4]](#footnote-4)

Наспроти религијата и религиските вредности, стои семејството кое преку процесот на социјализација и образовната функција има голема улога во учењето за религијата, наследувањето и усвојувањето на религиските вредности кои ги имаме. Всушност, семејството е најзначајната заедница за создавање и одржување на моралот на неговите членови. Првото морално воспитување, првите морални норми човекот ги добива во семејството.[[5]](#footnote-5) Верскиот морал (како и самата вера), по правило е многу традиционален, па и конзервативен, така што тешко се менува.[[6]](#footnote-6)

Истражувањата покажуваат дека најголем дел од граѓаните во Република Македонија се дефинираат себе си како верници (91%), меѓутоа ако навлеземе во детална анализа ќе видиме дека најчесто, станува збор за традиционални верници, кои немаат стручни познавања за религијата, ниту пак целосно се придржуваат кон религиските начела и практики. Разбирањето на религијата кај традиционалните верници се сведува на почитување на традицијата и религиските обреди и ритуали кои се негуваат со генерации. Промените кои се случуваат по осамостојувањето на Република Македонија, а кои кулминираат со радикални драстични промени во речиси сите сфери на општествениот живот, нужно имаат влијание и врз односот и ставот на луѓето кон религијата, верата и црквата.[[7]](#footnote-7) По осамостојувањето на Република Македонија, започнува долг период на ревитализација на религијата, која се карактеризира со промена на религискиот систем, секуларизација на религијата, зближување на политичката и религиската елита, обидите за воведување на религиско образование итн.[[8]](#footnote-8) Во овој период се забележува пад на моралноста кај младите генерации која се манифестира со зголемување на девијантните појави во македонското општество: алкохолизам, наркоманија, проституција, малолетничка деликвенција, насилство итн. Денес настанува процес на распаѓање на големите религиски системи, се случува процес на губење на идентификација со колективното, се случува процес на индивидуализација и религијата ја губи привлечноста.[[9]](#footnote-9) Во јавноста се добива впечаток дека младите не се се заинтересирани за религијата и не се придржуваат кон основните религиски начела, односно дека слабеат религиските и воопшто семејните вредности. Причините за ова истржување се токму тврдењата на многу автори кои сметаат дека модернизацијата во денешно време влијае на намалувањето на религијата и религиозноста и почитувањето на традициите на целото општество, првенствено на младите лица. Социолозите сметаат дека прилагодувањето кон модернизацијата носи со себе и еден вид на предавство на традиционалните принципи и вредности..

Во таков општествен амбиент се наметнуваат многу дилеми и произлегуваат мноштво прашања. Дали сликата за младите како непослушна млада генерација е последица на слабеењето на религиското влијание? Кои се новите и современи вредности со кои се соочуваат младите? Дали религиските вредности на младите се условени од религиозноста на нивните родители? Дали семејствата и понатаму претставуваат темел на нашите разбирања за религијата и играат клучна улога во почитувањето и негувањето на религиските и моралните вредности.

Овие прашања се појдовна точка за истражувањето во кое главната цел е да се направи споредба на почитувањето на традициите и семејните вредности меѓу три различни генерации. Целна група е младата популација.

 **Истражување**

Во истражувањето се опфатени 60 испитаници од православна вероисповед. Испитаниците се поделени во три групи и тоа: 1 група -испитаници до 26 години, 2група -испитаници од 27 до 55 години и 3 група – испитаници од 56 до 76 години. За а потребите на истражувањето беше користена квантитативна техника, како инструмент се користеше анкетен прашалник. Анкетирањето беше теренски спроведено, во периодот на месец мај 2016-та година. Испитаниците одговараа на прашања кои ја опфаќаа нивната религиозност, нивните религиски ставови, нивното мислење колку религија придонесува во нивните лични морални вредности, практикувањето на традициите во нивното семејство и колку тие семејни религиозни традиции се важни за нив самите како и за нивните семејства. Прашалникот е составен од 10 прашања, 9 од прашањата се со заокружување односно на испитаникот му се понудени два можни одговори – да или не и по сопствена волја заокружува едно од понудените одговори. Десетото прашања му дава можност на испитаникот да одбере од понудените одговори. Прашалниците се пополнуваа анонимно.

Анкетирани се вкупно 60 исптаници од православна вероисповед од кои 10 испитаници од машки пол и 10 испитаници од женски пол на возраст до 26 години, 11 испитаници од машки пол и 9 испитаници од женски пол на возраст од 27 до 55 години и 8испитаници од машки пол и 12 испитаници од женски пол на возраст од 56 до 76 години.

**На првото прашање** кое гласи „ **Дали себеси се сметате за голем верник на вашата** **религија** “ се понудени два одговори: **да** и **не**. Кај испитаниците до 26 години од православна вероисповед , 6 испитаника од женски пол одговориле **да** и 4 испитаника одговориле **не**. Во машката група до 26 години од православна вероисповед 8 испитаника одговориле **да** и 2 испитаника одговориле не. Табеларно прикажано:

Слика бр.1

|  |  |
| --- | --- |
|  | 1. Дали себеси се сметате за голем верник на вашата религија? |
|   ДА |   НЕ |  |
| Машки пол до 26 год |  8 |  2 |
| Женски пол до 26 год |  6 |  4 |

Од испитаниците од машки пол 9 одговориле **да** на првото прашање и 2 испитаника одговориле **не**. Кај испитаниците од женски пол 7 одговориле **да** и 2 испитаника одговориле **не**. Вкупно 20 испитаника.Табеларно прикажано:

Слика бр.2

|  |  |
| --- | --- |
|  20 испитаници од православна вероисповед | 1. Дали себеси се сметате за голем верник на вашата религија? |
|   ДА |   НЕ |  |
| Машки пол од27 -55 год |  9 |  2 |
| Женски пол од27-55 год |  7 |  2 |

Од возрасната група 55-76 год, од испитаниците од машки пол сите 8 испитаника одговориле **да** и кај испитаниците од женски пол сите одговориле **да** на првото прашање. Вкупно 20 испитаника.Табеларно прикажано:

Слика бр.3

|  |  |
| --- | --- |
|  20 испитаници од православна вероисповед | 1. Дали себеси се сметате за голем верник на вашата религија? |
|   ДА |   НЕ |  |
| Машки пол од56 -76 год |  8 |  / |
| Женски пол од56-76 год |  12 |  / |

На првото прашање од вкупно 31 испитаник од женски пол 25 испитаника одговориле дека себеси се сметаат за големи верници, односно одговориле со **да** на прашањето и 6 испитаника одговориле дека себеси не се сметаат за верници, односно со **не** на **првото пра**шање.Кај испитаниците од машки пол од вкупно 29 испитаника, 25 одговориле **да** и4 одговориле **не**. Графички прикажано:

Слика бр.4

Според добиените резултати од вкупно 60 испитаници, 50 испитаници се сметаат за големи верници на православната вероисповед и 10 испитаници себеси не се сметаат за верници на православната вероисповед односно 84% одговориле **да** на прашањето и 16% одговориле **не**.

**На второто прашање** кое гласи „**Дали сметате дека денес е можно да се биде верник од една страна а од друга страна модерен човек во современо општество во кое религијата нема централно место?**“ се понудени два одговори: **да** или **не**. Кај испитаниците до 26 години од православна вероисповед, од вкупно 10 испитаника од женски пол, 5 одговориле **да** и 5 испитаника одговориле **не**. Кај испитаниците од машки пол од вкупно 10, 6 одговориле **да** и 4 одговориле со **не** на прашањето.

Слика бр.5

Кај испитаниците на возраст од 27 до 55 години од православна вероисповед, од вкупно 11 машки испитаници, 7 одговориле **да** и 4 одговориле **не**. Кај женските испитаници на возраст од 27 до 55 години од православна вероисповед, од вкупно 9 испитаници, 8 испитаници одговориле **да** и 1испитаник одговорил **не.** Графички прикажано:

Слика бр.6

Кај испитаниците од 56 до 76 години од православна вероисповед, од вкупно 8 испитаници од машки пол 2 одговориле **да** и 6 испитаника одговориле **не**. Кај испитаниците од женски пол на возраст од 56 до 76 години, 2 испитаника одговориле **да** и 10 испитаника одговориле **не**. Табеларно представено:

Слика бр.7

Споредбата меѓу испитаниците до 26 години и испитаниците од 56 до 76 години покажува дека од вкупно 20 испитаници на возраст до 26 години, 11 одговориле **да** и 9 одговориле **не**. Кај испитаниците на возраст од 56 до 76 години, 4 одговориле **да** и 16 одговориле **не**. Графички прикажано:

Слика бр.8

Според резултатите 27 % од постарите генерации сметаат дека е возможно во исто време да се биде верник и модерен човек а додека пак 73 % од младата генерација до 26 години сметаат дека е можно да се биде во исто време и верник и модерен човек во современото општество.

Слика бр.8

**На третото прашање** кое гласи „ **Дали мислите дека религијата придонесува за хармонија во семејството?**“ понудени се два одговори: **да** или **не**. Кај испитаниците од машки пол на возраст до 26 години од вкупно 10, 7 испитаника одговориле **да** и 3 одговориле **не**. Кај испитаниците од женски пол од православна вероисповед од вкупно 10, 7 одговориле **да** и 3 одговориле **не**. Графички прикажано:

Слика бр.9

,

Кај испитаниците од машки пол на возраст од 27 до 55 години од православна вероисповед, сите 11 испитаници одговориле **да** на прашањето и кај испитаниците од женски пол на возраст од 27 до 55 години сите одговориле **да** на прашањето. Според резултатот 100% од испитаниците од 27 до 55 години сметаат дека религијата придонесува за хармонија во семејството.

Кај испитаниците од машки пол на возраст од 56 – до 76 години, сите 8 испитаници одговориле **да** на прашањето. Исто така, сите испитаници од женски пол одговориле **потврдно** на прашањето. ,

Според добиените резултати од вкупниот број на испитаници (60), 90% сметаат дека религијата придонесува за хармонија во семејството и 10% од испитаниците ( до 26 години) сметаат дека религијата не допринесува за хармонија во семејството. Не постои разлика во мислењето на испитаниците од 27 до 55 години и испитаниците од 56 до 76 години и сите сметаат дека религијата придонесува за хармонија во семејството за разлика од испитаниците до 26 години каде 10 % од нивниот вкупен број сметаат дека религијата не допринесува за хармонија во семејството. Графички прикажано:

Слика бр.10

**На 4 прашање** кое гласи: „ **Дали сметате дека со воведувањето на предмет – религија во училиштата ќе се помогне на младите да се изградат во личности со многу појаки морални карактеристики?**“ се понудени два одговори: **да** или **не.** Кај испитаниците од машки пол на возраст до 26 години, 6 одговориле **да** и 4 испитаника одговориле **не** – дека не е потребно на воведување предмет – религија во училиштата. Кај испитаниците од женски пол на возраст до 26 години, 7 одговориле **да** и 3 испитаника одговориле **не**.

Слика бр.11

Кај машките испитаници на возраст од 27 до 55 години од православна вероисповед, 9 се изјасниле со **да** на прашањето и 2 со **не**, додека пак кај женските испитаници на возраст од 27 до 55 години, 8 се изјасниле со **да** и 1 испитаник со **не**.

Слика бр.12

Кај испитаниците од машки пол на возраст од 56 до 76 години од православна вероисповед, 3 се изјасниле со **да** и 5 испитаника со **не**, додека пак кај испитаниците од женски пол сите 12 испитаника се изјасниле со **не** на прашањето.

Слика бр.13

Споредбата на резултатите на испитаниците до 26 години и испитаниците од 56 до 76 години – вкупно 40 испитаници, го дава следниов приказ:

Слика бр.14

**На 5-тото прашање- Дали ја имате прочитано библијата и ги почитувате законите кои се напишани во неа?** “ се понудени два одговори: **да** или **не**. Кај испитаниците до 26 години од вкупно 20, 2 испитаника одговориле **да** и 18 испитаника одговориле **не**. Кај испитаниците на возраст од 27 до 55 години од вкупно 20 испитаника, 11 одговориле **да** и 9 одговориле **не**. Кај испитаниците на возраст од 56 до 76 години од вкупно 20 испитаника, 6 одговориле **да** и 14 испитаника одговориле **не**. Графички прикажано:

Слика бр.14

Според добиените резултати направив споредба меѓу испитаниците до 26 години и испитаниците од 27 до 55 години.

Слика бр.15

Според добиените резултати може да се утврди дека само 10% од испитаниците до 26 години ја имаат прочитано библијата и ги почитуваат законите кои се напишани во неа. Кај испитаниците од 27 до 55 години, 55 % ја имаат прочитано библијата и ги почитуваат законите кои се напишани во неа. Значи, заинтересираноста за библијата драстично е поголема кај испитаниците од 27 до 55 години.

**На 6 прашање** кое гласи: „**Дали често се молите и присуствувате на литургија?“** дадени се два можни одговори: **да** или **не.** Кај испитаниците од машки пол на возраст до 26 год, 3 испитаници одговориле **да** и 7 испитаника одговориле **не**. Кај испитаниците од женски пол до 26 години, 5 одговориле **да** и 5 испитаника одговориле **не**.

Кај испитаниците од машки пол на возраст од 27 до 55 години, 5 испитаника одговориле **да** и 6 испитаника одговориле **не**. Кај испитаниците од женски пол на возраст од 27 до 55 години, 8 испитаника се изјасниле со **да** и 1 испитаник со **не**.,

Кај испитаниците од машки пол на возраст од 56 до 76 години, 6 испитаника се изјасниле со **да** и 2 испитаника се изјасниле со **не**. Кај испитаниците од женски пол на возраст од 56 до 76 години, 9 испитаника одговориле **да** и 3 испитаника одговориле **не**.

Слика бр.16

Од вкупниот број на испитаници 36 испитаници се изјасниле дека често се молат и присуствуваат на литургија и 24 испитаници декa често не се молат и не присуствуваат на литургија. Најголем е бројот на испитаници од женски пол на возраст од 56 до 76 години кои одговориле да – 9 испитаници а најмал е бројот на машки испитаници на возраст до 26 год кои одговориле да -3 испитаници.

**На 7 прашање** кое гласи: „ **Дали ги почитувате 10-те божји заповеди**?“ понудени се два можни одговори: да или не. Кај испитаниците на возраст до 26 години, 19 испитаници одговориле **да** и 1 испитаник одговорил **не**. Кај испитаниците на возраст од 27 до 55 години, сите 20 испитаници одговориле **да** на прашањето дали ги почитуваат 10 те божји заповеди. Кај испитаниците на возраст од 56 до 76 години,сите 20 испитаници одговориле **да** на прашањето. Од вкупно 60 испитаници од православна вероисповед, 99% одговориле дека ги почитуваат 10 те божји заповеди. На ова прашање не постои разлика во размислувањето меѓу трите генерации на испитаници.,

**На 8 прашање** кое гласи: „ **Дали верувате во казна доколку направите грев или награда за добро дело на оној свет?“** има два понудени можни одговори: **да** или **не**. Кај испитаниците до 26 години, 16 одговориле **да** и 4 испитаници одговориле **не**. Кај испитаниците од 27 до 55 години, 19 испитаника одговориле **да** и 1 испитаник одговорил не. Кај испитаниците од 56 до 76 години, сите 20 испитаника одговориле **да** на прашањето. Не постои голема разлика мегу трите генерации на испитаници од православна вероисповед на ова прашање. Испитаниците од 56 до 76 години 100% се изјаснија со **да** на ова прашање за разлика од младите генерации (до 26 год) од кои 80% веруваат во награда или казна додека пак 20% од нив не веруваат во постоење на награда или казна на оној свет. Графички представено:

Слика бр.17

**Деветото прашање** се однесува на тоа дали испитаникот го практикува 40- дневниот период на пост пред најголемиот христијански празник Велигден. И на ова прашање има понудени два можни одговори: **да** или **не**. Кај испитаниците од машки пол на возраст до 26 години, 1 испитаник одговорил **да** и 9 испитаници одговориле **не**. Кај женските испитаници на возраст до 26 години, 2 испитаника одговориле **да** и 8 испитаника одговориле **не**.

Кај испитаниците од машки пол на возраст од 27 до 55 години, 1 испитаник одговорил **да** и 10 испитаници одговориле **не**, додека пак кај испитаниците од женски пол на возраст од 27 до 55 години, 4 одговориле **да** и 5 испитаници одговориле **не**.,

Кај испитаниците од машки пол на возраст од 56 до 76 години, 2 испитаника одговориле **да**, 6 испитаника одговориле **не**. Кај испитаниците од женски пол на возраст од 56 до 76 години 2 одговориле **да** и 10 испитаника одговориле **не**.

Слика бр.18

Според тоа, не постои голема разлика на одговорите помеѓу трите генерации на испитаници од православна вероисповед.

**10 –то прашање** се однесува на тоа кој најмногу влијае на религиските ставови на испитаниците. На ова прашање испитаниците одговараа со набројување. Кај испитаниците до 26 години најбројни се одговорите каде се наведени родителите (18одговори) кои влијаат на религиските ставови на младите, потоа околината во која живеат (9 испитаника) и два испитаника додале дека црквата влијае на нивните религиски ставови.

Слика бр.20

Кај испитаниците на возраст од 27 до 55 години, на прво место се вбројуваат родителите ( 15 испитаници ги наброиле родителите), 8 испитаници ја наброиле и околината, 1 испитаник ја истакнал својата свест за стекнување на своите религиски ставови, 2 испитаници го наброиле и црковното лице – поп како поттикнувач на религиските ставови, 1 испитуник ја истакнал и литературата со религиска содржина како поттикнувач на религиските ставови.

Слика бр.21

Кај испитаниците на возраст од од 56 до 76 години, сите испитници на прво место ги набројале родителите како поттикнувачи на религиските ставови, а на второ место ги набројуваат црквата и црковното лице – поп.

Слика бр.22

**Заклучок**

Анализата на одговорите на испитаниците, покажува дека припадниците на постарата генерација се идентификуват како верници, меѓутоа, голем е и бројот на млади луѓе кои одговориле дека се верници.

Ставовите и мислењата на младите генерации се разликуваат во споредба со постарите генерации само во неколку насоки. Младите настојуваат да бидат во тек со модерните времиња на живеење и глобалните процеси кои се случуваат насекаде во светот, но при тоа не забораваат на своите корени и традиции. Настојуваат да го задржат својот религиски идентитет, својата автентичност и религиски вредности. Младите во голем процент сметаат дека е возможно да останат верници, а при тоа да бидат модерни граѓани на ова современо општество. За разлика од нив, постарите генерации сметаат дека не може во исто време да се задржат религиските традиционални вредности и да се биде модерен човек.

Голем е процентот на испитаниците кои веруваат дека религијата придонесува за хармонијата во семејството. Православието го застапува мислењето дека религиозните вредности се во основата на личните, меѓусебните и семејните односи во едно семејство. Според испитаниците тие вредности се клучни за хармонија во семејството, дури 90 проценти од вкупниот број испитаници веруваат во оваа претпоставка.

Во однос на потребата за воведување на предмет – религија, кој се наметна како идеја по осамостојувањето на Република Македонија и беше најмногу иницирана од црквата, мислењето беше поделено. Голем дел од младите луѓе веруваат дека со проучувањето на самиот предмет – религија би се постигнала поголема толернатност и взаемно почитување на верниците од една вера, а истовремено ќе се зголеми толеранцијата и почитувањето кон другите религии, ќе се зголеми моралноста кај младите луѓе итн. Интересно е што испитаниците од постарите генерации во поголем број се против воведување предмет – релгија. Дополнителните разговори со оваа популација застапена во примерокот, покажаа дека повозрасните, како причина против религијата како училишен предмет, ја наведуваат преоптовареноста на учениците и непостоењето на доволно квалификуван кадар кој ќе ги учи младите на етничко – верска трпеливост и толеранција. Многу од нив како аргумент против воведувањето на предметот наведоа дека верската определба е лично чувство, личен став и мислење и државните институции и училиштата немаат право да го наметнуваат проучувањето на религија како задолжителен предмет.

Библијата низ вековите била и останала непресушен извор на верата, духовните богатства и мудрости. Таа, пред се, ја представува мудроста и за православните христијани е еден вид на приватна школа за моралот, етиката, универзалноста и безвременоста на божјите заповди, оттаму несомнено беше дел од прашалникот. Испитаниците од 27 до 55 години сметаат дека токму библијата не насочува кон верата во религијата, кон бога, кон внатрешниот духовен мир додека пак младите до 26 години сметаат дека современиот начин на живот не им дозвлоува да се посветат на духовното, на проучувањето и читањето на светите книги. Најголем дел од испитаниците ги почитуваат десетте божи заповеди и веруваа во казна или награда на оној свет.

Семејството има влијание врз религиските определби на испитаниците, врз нивниот поглед на светот и религиските вредности кои ги имаат. Испитаниците без разлика на која генерација припаќаат, ги набројуваат родителите како поттикнувачи на нивните религиски ставови. Веруваат дека религијата сама по себе носи голем број на морални пораки за младите, посредно или непосредно влијае врз формирањето на морални ставови, влијае врз доброто однесување меѓусебно почитување, но за да се стекнат тие религиски ставови, потребно е насочување на младата личност и тоа најчесто се случува во кругот на семејството. Колку се родителите порелигиозни, толку повеќе им ја пренесуваат религиозноста на своите деца.

Генералниот заклучок е дека наспроти мислењето дека религијата нема важно место во животот на младите луѓе изненадуваат заклучоците од анализата која ја опфати ова истражување. Младите испитаници се препознаваат како верници. Младите настојуваат да бидат во тек со модерните времиња на живеење и глобалните процеси кои се случуваат насекаде во светот, но сеуште е присутно влијанието на корените и традицијата. Религиски идентитет е присутен кај најголемиот дел од испитаниците како и почитувањето на религиските вредности. Поголемиот дел од младите се ритуални верници и ги практикуваат оние традиции кои ги извршуваат нивните родители. Од добиените резултати може да се констатира дека не постојат големи разлики помеѓу ставовите на трите генерации во однос на религиозноста и религиските вредности. Семејството останува да биде клучниот факор во религиската определба на испитаниците и стекнувањето на религиските вредности. Сепак, остануваат отворени многу прашања кои бараат дополнителна анализа. Дали младите се привидни верници кои се изјаснуваат како верници, а не ја познаваат вистински својата религија? Колку често се служат со ритуалните активности? Какво е влијанието на религијата во нивниот секојдневен живот? И доколку строго се придржуваат на религискиот морал и етика, зошто постојано се зголемува бојот на аморални појави кај младите луѓе во нашето општество?..... Овие прашања остануваат како предизвик за понатамошна анализа и продлабочување на ова истражување со помош на квалитативни инструменти.

**Користена литература**

Kuburiċ, Z., *Religija porodica I mladi,* Ćigoja Štampa, Beograd, 2008.

Ацевски, И, *Културна Антропологија-Поглед на свет, Религија 225-257*, Филозофски Факултет, Скопје, 2015.

Ацевски, И., *Социологија-Религија, поглавје 19*, Филзофски факултет, Скопје 2013.

Лукиђ, Р., *Социологија морала*, Српска Академија наука и уметности, Београд, 1974.

Матевски, З., *Семејството и религијата-Авторизирани предавања,* Филозофски Факултет, 2015.

Митревски, Т., Православна христијанска апологетика,Православен Богословски Факултет „Свети Климент Охридски”, Скопје ,1983.

Пандовски, С., *Македонската  религија преточена во Христијанството,* Битола, 2001.

Ристески, Љ., *Христијанството и народната култура во Република Македонија- Културно историски аспект*, Етнолог, Скопје, 2004.

Свадлер, Л., и Мојзес, П., Изучување на Религијата во ерата на глобалниот дијалог, 2005.

1. Ацевски, И., *Културна Антропологија-Поглед на свет, Религија 225-257*, Филозофски Факултет, Скопје, 2015.

 [↑](#footnote-ref-1)
2. Свадлер, Л., и Мојзес, П., *Изучување на Религијата во ерата на глобалниот дијалог*, 2005,pp.16. [↑](#footnote-ref-2)
3. Ристески, Љ., *Христијанството и народната култура во Република Македонија- Културно историски аспект*, Етнолог, Скопје, 2004. [↑](#footnote-ref-3)
4. Ацевски, И., *Културна Антропологија-Поглед на свет, Религија 225-257*, Филозофски Факултет, Скопје, 2015. [↑](#footnote-ref-4)
5. Лукиђ, Р., *Социологија морала*, Српска Академија наука и уметности, Београд, 1974, pp.429. [↑](#footnote-ref-5)
6. Ibid., pp.560. [↑](#footnote-ref-6)
7. Ацевски, И., *Социологија-Религија, поглавје 19*, Филзофски факултет, Скопје 2013, pp.755. [↑](#footnote-ref-7)
8. Матевски, З., *Семејството и религијата-Авторизирани предавања,* Филозофски Факултет, 2015. [↑](#footnote-ref-8)
9. Ацевски, И., *Културна Антропологија-Поглед на свет, Религија 225-257*, Филозофски Факултет, Скопје, 2015, pp.225-257. [↑](#footnote-ref-9)